Diari Oficial de la Generalitat Valenciana


Sumari del DOGV 9433, del 22-09-2022 (2022/8531)

RESOLUCIÓ de 16 de setembre de 2022, del director general de Política Lingüística i Gestió del Multilingüisme, per la qual es convoca un curs de formació acreditativa per a lingüistes externs d'À Punt.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9433

Data del DOGV
:   22-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8531


Data del document
:   16-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 16 de setembre de 2022, del director general de Política Lingüística i Gestió del Multilingüisme, per la qual es convoca un curs de formació acreditativa per a lingüistes externs d'À Punt. [2022/8531]  
D'acord amb l'article 18 de l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, correspon a la Direcció General de Política Lingüística i Gestió del Multilingüisme certificar i registrar els cursos de formació acreditativa per a lingüistes que organitze el sector públic instrumental i que coordine i supervise la Direcció General de Política Lingüística i Gestió del Multilingüisme.  
Amb data 21 de desembre de 2017, la Conselleria d'Educació, Investigació, Cultura i Esport i la Corporació Valenciana de Mitjans de Comunicació (d'ara endavant, CVMC) subscrigueren un conveni de col·laboració per tal de promoure en la societat valenciana, i especialment en l'alumnat, l'educació, la cultura, la divulgació de la investigació, els esports i la normalització, del valencià i de les llengües estrangeres -sobretot de l'anglés-, d'acord amb el Llibre d'estil de la Corporació Valenciana de Mitjans de Comunicació i la Carta de Valors per als Continguts Infantils i Juvenils.  
Entre les accions incloses en el conveni en l'àmbit de la política lingüística figura l'acreditació per la JQCV dels lingüistes que hauran de treballar i revisar els materials de les produccions privades d'acord amb les directrius del llibre d'estil de la CVMC.  
  
El conveni esmentat anteriorment, que es va signar per quatre anys, va ser prorrogat fins al 20 de desembre de 2025.  
Per a poder dur a terme aquesta previsió, dins de les competències que té atribuïdes la Direcció General de Política Lingüística i Gestió del Multilingüisme, cal organitzar cursos a fi que les empreses de producció audiovisual i de doblatge que contracten amb la CVMC o amb la Societat Anònima de Mitjans de Comunicació (d'ara endavant, SAMC) disposen de personal acreditat amb una formació adequada per a realitzar les seues tasques.  
De conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i finalitat  
1. Convocar una edició d'un curs d'acreditació adreçat a la formació de lingüistes externs d'À Punt, d'acord amb el model de llengua propi de l'ens.  
2. La finalitat d'aquest curs és formar professionals per a revisar i validar la producció lingüística elaborada per les empreses productores de formats audiovisuals o pels estudis de doblatge amb vincle contractual amb la CVMC o amb l'SAMC.  
  
Segon. Requisits  
Estar en possessió del grau en Filologia Catalana, o equivalent; del grau en Traducció i Interpretació, amb la certificació que la llengua A és el català o que l'itinerari de traducció és al català; o de qualsevol altre grau de filologia o itinerari de Traducció i Interpretació i del certificat de nivell C2 de coneixements de valencià de la Junta Qualificadora de Coneixements de Valencià (d'ara endavant, JQCV), o equivalent.  
  
  
Tercer. Selecció  
1. La selecció de les persones participants es farà d'acord amb l'ordre d'inscripció.  
2. Per a la selecció de les persones participants es valorarà l'experiència acreditada en assessorament lingüístic.  
  
Quart. Documentació administrativa  
Per a poder participar en el curs caldrà presentar la documentació següent:  
a) Fotocòpia compulsada dels títols o certificats acreditatius.  
b) Documents que acrediten l'experiència en assessorament lingüístic: contractes, llicència fiscal o IAE i vida laboral.  
  
Cinqué. Inscripció  
1. El termini per a inscriure's en el curs serà de deu dies hàbils a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
2. La sol·licitud de participació en el curs i l'aportació de la documentació acreditativa dels requisits i mèrits, només podrà realitzar-se de forma telemàtica. Les sol·licituds han d'emplenar-se en la seu electrònica utilitzant qualsevol dels sistemes d'identificació o signatura electrònica admesos en la mateixa seu electrònica.  
3. El model de sol·licitud i la tramitació de la inscripció es troba a disposició de la persona interessada en la pàgina web   
https://ceice.gva.es/va/web/dgplgm/altres-cursos  
  
Sisé. Data, seu i nombre d'assistents  
1. El curs tindrà lloc els dies 7, 8, 10, 14, 15 i 17 de novembre de 2022, de 16.00 a 20.00 hores, a l'IES Conselleria, carrer del Monestir de Poblet, s/n, de València.  
2. El nombre d'assistents no podrà ser superior a 25.  
  
Seté. Procediment  
1. La realització del curs permet obtindre l'acreditació per a revisar i validar la producció elaborada per les empreses productores o pels estudis de doblatge que col·laboren amb la CVMC i amb l'SAMC.  
2. S'acreditarà els lingüistes externs d'À Punt mitjançant un certificat que es registrarà en la JQCV.  
3. L'acreditació objecte d'aquesta resolució només es podrà obtindre si la persona interessada ha assistit a la totalitat del curs i ha superat la prova corresponent.  
  
  
DISPOSICIONS FINALS  
  
Primera  
Aquesta resolució produirà efecte l'endemà de ser publicada en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 16 de setembre de 2022.- El director general de Política Lingüística i Gestió del Multilingüisme: Rubén Trenzano Juan.